**Dôvodová správa**

**A. Všeobecná časť**

Ministerstvo pôdohospodárstva a rozvoja vidieka Slovenskej republiky vypracovalo návrh nariadenia vlády Slovenskej republiky, ktorým sa ustanovujú požiadavky na uvádzanie množiteľského materiálu ovocných drevín a ovocných drevín určených na výrobu ovocia na trh, na základe splnomocňovacieho ustanovenia § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Predloženým návrhom nariadenia vlády sa preberajú do právneho poriadku Slovenskej republiky takmer všetky požiadavky ustanovené v troch vykonávacích  smerniciach Komisie: Vykonávacia smernica Komisie 2014/96/EÚ z 15. októbra 2014 o požiadavkách na označovanie, uzatváranie a balenie množiteľského materiálu ovocných drevín a ovocných drevín určených na výrobu ovocia, ktoré patria do rozsahu pôsobnosti smernice 2008/90/ES  (Ú. v. EÚ L 298, 16.10.2014)Vykonávacia smernica Komisie 2014/97/EÚ z 15. októbra 2014,  ktorou sa vykonáva smernica Rady 2008/90/ES, pokiaľ ide o registráciu dodávateľov a odrôd a o spoločný zoznam odrôd (Ú. v. EÚ L 298, 16.10.2014)Vykonávacia smernica Komisie 2014/98/EÚ  z 15. októbra 2014, ktorou sa vykonáva smernica Rady 2008/90/ES, pokiaľ ide o osobitné požiadavky na rod a druh ovocných drevín uvedených v prílohe I k smernici, ako aj osobitné požiadavky, ktoré majú spĺňať dodávatelia, a podrobné pravidlá týkajúce sa úradných kontrol (Ú. v. EÚ L 298, 16.10.2014).

Predloženým návrhom, sa ruší nariadenie vlády Slovenskej republiky č. 155/2010 Z. z. v znení nariadenia vlády Slovenskej republiky č. 280/2012 Z. z., pričom sa v ňom ustanovené požiadavky prebraté zo smernice Rady 2008/90/ES uvádzajú v tomto návrhu.

Požiadavky ustanovené v článkoch 3 až 10 vykonávacej smernice Komisie 2014/97/EÚ sa  preberajú do právneho poriadku Slovenskej republiky iným návrhom nariadenia vlády, ktorým sa mení a dopĺňa nariadenie vlády Slovenskej republiky č. 50/2007 Z. z. o registrácii odrôd pestovaných rastlín, v znení neskorších predpisov.

Navrhované nariadenie vlády je v súlade s Ústavou Slovenskej republiky, so zákonom č. 597/2006 Z. z. o pôsobnosti orgánov štátnej správy v oblasti registrácie odrôd pestovaných rastlín a uvádzaní množiteľského materiálu pestovaných rastlín na trh v znení neskorších predpisov, ostatnými zákonmi a  všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právne záväznými aktmi Európskej únie.

Predložený návrh nariadenia vlády nebude mať vplyv na rozpočet verejnej správy, na podnikateľské prostredie, nebude mať sociálne vplyvy, vplyvy na životné prostredie a ani vplyvy na informatizáciu spoločnosti.

Predložený návrh nariadenia vlády nie je potrebné zasielať na vnútro komunitárne pripomienkové konanie, nakoľko preberá len ustanovenia právnych aktov Európskej únie a nezavádza žiadne vnútroštátne podmienky.